**Målsætning og særlige indsatsområder for Randers Nordre Provstiudvalg 2021-2025**

Målsætning for provstiudvalget:

Provstiudvalgets hovedopgave er at sikre og fremme gode fælles rammer for folkekirken i Randers Nordre Provsti. Vi understøtter folkekirkens overordnede vision. Det vil sige, at provstiudvalgets beslutninger og prioriteringer skal tjene evangeliets forkyndelse af Jesus Kristus som hele verdens frelser. Det skal gøres i følgeskab med rettidig omhu og en økonomisk ansvarlighed, som kommer flest muligt til gavn.

Provstiudvalgets medlemmer repræsenterer ikke egne sogne, men arbejder på den fælles sag. Det vil sige det, som kommer fællesskabet bedst muligt til gode.

Randers Nordre Provsti er et organisatorisk led i folkekirken og har til opgave sammen med Randers Søndre Provsti at forvalte og prioritere den kirkelige ligning i Randers kommune.

Provstiudvalget skal føre tilsyn med menighedsrådene i økonomiske og administrative anliggender i henhold til Bekendtgørelsen. Derudover har provstiudvalget fokus på at inspirere til og fremme sammenhængen mellem sognene i provstiet og det gode samarbejde på tværs af sogne, pastorater og provstier (Randers Søndre), herunder at fremme forståelsen for forskellighederne i provstiets sogne.

Provstiudvalget skal i samarbejde med menighedsrådene medvirke til, at aktiviteter og økonomi tilpasses udviklingen i samfundet generelt og i de enkelte lokalsamfund. Provstiudvalget ser det som en væsentlig opgave at styrke dialogen med menighedsrådene for at tilvejebringe de bedst mulige beslutningsgrundlag.

Provstiudvalget har ansvaret for en rimelig fordeling af ligningsmidlerne mellem de løbende driftsudgifter og udgifterne til vedligeholdelse af kirker, præstegårde og øvrige bygninger samt til nybygninger.

Særlige indsatsområder:

Vi vil …

• Prioritere ligningsmidlerne set i lyset af provstiudvalgets målsætninger og folkekirkens vision. Vi anvender Provstiskyen med det formål at øge gennemsigtighed i budgetlægningen, herunder i fordelingen af ligningsmidler til kirkekasserne.

• Gennem en tidlig indsats styrke samtalen og forventningsafstemningen med menighedsrådene med henblik på at lette menighedsrådenes arbejde - til fremme af et godt og tillidsfuldt samarbejde og de bedst mulige resultater lokalt.

• Aflaste menighedsrådene for administrative byrder, give information og vejledning efter behov, herunder særligt omkring personaleforhold og økonomi (blandt andet via konsulenter og kursustilbud), med det formål at frigøre ressourcer og derved styrke et aktivt kirkeliv i sognene.

• Støtte initiativer, som fastholder folkekirken som vedkommende i en omskiftelig verden - herunder nye og tværgående initiativer.

• Støtte og facilitere tiltag, som fremmer folkekirkens grønne omstilling.